b'\n_START_ARTICLE_\nJohn Mogensen\n_START_SECTION_\nBiografi\n_START_PARAGRAPH_\nI 1952 blev John Mogensen medlem af sangkvartetten Blue Boys, men startede Four Jacks sammen med Poul Rudi, Otto Brandenburg og Bent Werther. Gruppen blev opl\xc3\xb8st i 1963, og John Mogensen fortsatte som pianist p\xc3\xa5 Oslo-b\xc3\xa5dene, til familiefester og p\xc3\xa5 mindre v\xc3\xa6rtshuse. Han skrev ogs\xc3\xa5 melodier til andre som "Du ser mig, n\xc3\xa5r jeg kommer" til Grethe S\xc3\xb8nck og et par melodier til J\xc3\xb8rgen Ingmann. Det blev i 1964 til et enkelt fors\xc3\xb8g med en single, der er John Mogensens formelle debut som solist._NEWLINE_Med "Der er noget galt i Danmark" (1971) tog en stor solokarriere for alvor fart via en kontrakt med J\xc3\xb8rgen Kleinert. Stribevis af indspilninger i sin helt egen pop/country-stil gjorde lykke hos publikum op igennem 1970\'erne, og han modtog i 1972 Nikolaj-prisen af Poul og Lise Reinau for sin originalitet og for sin kunstneriske indsats. John Mogensens st\xc3\xb8rste hit p\xc3\xa5 Dansktoppen var "Fut i fejem\xc3\xb8jet", der f\xc3\xb8rste gang blev indspillet af skuespiller Kai L\xc3\xb8vring som b-side p\xc3\xa5 singlepladen "Enkebal p\xc3\xa5 kroen" i 1970. Sangen blev ikke noget hit, men \xc3\xa5ret efter indspillede John Mogensen selv "Fut i fejem\xc3\xb8jet", der udkom som b-side til singlen "Erhard". Sangen l\xc3\xa5 p\xc3\xa5 Dansktoppens f\xc3\xb8rsteplads i 11 uger, og har solgt 150.000 eksemplarer. I 1972 blev sangen indspilet i en svensk version, med titlen "Sofia dansar go-go", af Stefan R\xc3\xbcden._NEWLINE_John Mogensen mente ikke, at det var forkert at satse p\xc3\xa5 det ugentlige radioprogram Dansktoppen som platform, selv om han ofte blev kritiseret for det. "Dansktoppen er dig og mig, den dejligste kop kaffe du drikker, bilen der k\xc3\xb8rer forbi hver dag. Den er alt det og ingenting der sker hver eneste dag"._NEWLINE_John Mogensen havde problemer med alkohol. Det blev for alvor synligt hen mod slutningen af hans karriere, hvor han aflyste flere og flere koncerter. Det skyldtes ogs\xc3\xa5 pr\xc3\xa6stationsangst. Han lavede ogs\xc3\xa5 sange som "Nede i m\xc3\xb8jet", der handler om, at han er fattig og sulten._NEWLINE_M\xc3\xa5den, hvorp\xc3\xa5 John Mogensens foredrog sine sange, havde et samfundskritisk pr\xc3\xa6g, som var meget unormalt at h\xc3\xb8re i den danske radio.\n_START_SECTION_\nFilm\n_START_PARAGRAPH_\nI 2018 udkom Ole Bornedals film om John Mogensens liv S\xc3\xa5 l\xc3\xa6nge jeg lever med Rasmus Bjerg som Mogensen. Historien f\xc3\xb8lger Mogensen fra hans barndom over det f\xc3\xb8rste gennembrud med kvartetten Four Jacks til den h\xc3\xa5rde rejse mod toppen af de danske hitlister som solist. P\xc3\xa5 sidelinjen st\xc3\xa5r hustruen Ruth, og deres \xc3\xa6gteskab er sangerens eneste holdepunkt i en musiktilv\xc3\xa6relse, der domineres af lidenskab, angst og alkohol. Filmen har medf\xc3\xb8rt en "genopdagelse" af John Mogensens musik og har f\xc3\xa5et danskerne til at anerkende hans h\xc3\xa5rde arbejde i en branche som ikke var let at bryde igennem.\n_START_SECTION_\nSidste ord\n_START_PARAGRAPH_\nJohn Mogensen g\xc3\xa6stede stamv\xc3\xa6rtshuset F\xc3\xa6rgegaarden for sidste gang 10. april 1977. Her sagde han til bartenderen Carsten Roslundh, "Old timer \xe2\x80\x93 jeg tror sgu jeg er f\xc3\xa6rdig". Til dette svarede Roslundh "Gu\' er du da ej f\xc3\xa6rdig \xe2\x80\x93 du skal bare hjem til Ruth.". Kort efter faldt John Mogensen om og blev k\xc3\xb8rt hjem, hvor han d\xc3\xb8de af hjertestop.\n_START_SECTION_\nFortolket efter sin d\xc3\xb8d\n_START_PARAGRAPH_\nMogensens musik gik ikke af mode efter hans d\xc3\xb8d. Talrige genudgivelser og opsamlingsalbum er udkommet siden._NEWLINE_Den enkle "S\xc3\xa5 l\xc3\xa6nge jeg lever", der udkom i 1973, regnes i dag for en standardmelodi, der blandt andet er optaget blandt 12 evergreens i Kulturkanonen fra 2006. Sangen var den mest spillede sang p\xc3\xa5 de danske radiostationer i 1980\'erne. I 1980\'erne var denne titel ogs\xc3\xa5 udgangspunktet for Erik Thygesen og Jacob Christesens kabaret, der turnerede i 12 \xc3\xa5r med bl.a Jytte Pilloni og Troels Jensen som medvirkende._NEWLINE_Musicalen "S\xc3\xa5 l\xc3\xa6nge mit hjerte sl\xc3\xa5r" havde premiere i februar 1985 p\xc3\xa5 teatret K\xc3\xb8benhavneren. Forestillingen var en hyldest til John Mogensen, hans musik og det Danmark, han beskrev. Den tog sit udgangspunkt i John Mogensens sange, mens dialogen, der bandt de enkelte sange sammen, var skrevet af Erik Thygesen. Instrukt\xc3\xb8r var Jacob Christesen, der ogs\xc3\xa5 medvirkede i stykket i rollen som "John". Forestillingen turnerede landet rundt til langt op i 1990\'erne._NEWLINE_Datteren Minna Mogensen har ogs\xc3\xa5 udsendt et album med sin fars sange._NEWLINE_I Aarhus har Karsten Noel Loft gennem nogle \xc3\xa5r taget John Mogensens musik op. Han g\xc3\xb8r meget for at ligne og at synge som John Mogensen og form\xc3\xa5r at skabe en \xe2\x80\x9dJohn Mogensen\xe2\x80\x9d stemning, n\xc3\xa5r han sammen med keyboardspilleren Brian Thomsen optr\xc3\xa6der med John Mogensens repertoire.'